
ANTONIUS LEONI WERTH S. 

Pueros oro ut mihi ignoscant quod librum 
hunc ad adultum hominem inscripserim. 
Hanc probabilem excusationem habeo, quod 
adultus ille homo mihi unus omnium amicis- 
simus est. Secundam excusationem habeo, 
quod adultus ille homo eo ingenio est ut 
omnia intellegat, etiam ea quae puerorum 
causa scripta sunt. Jam vero tertiam excusa¬ 
tionem habeo, quod adultus ille homo in 
Gallia habitat, ubi et esurit et alget. Itaque 
consolatione magnopere eget. Quod si omnes 
hae excusationes non satis valebunt, morem 
eis geram et librum hunc ad puerum illum 
inscribam ex quo ad hanc aetatem adolevit. 
Omnes enim qui adoleverunt puerili primum 
aetate fuerunt (sed pauci recordantur). Quae 
igitur inscripsi sic corrigo: 

ANTONIUS LEONI WERTH 

PUERITIAE MEMORI MEMOR S. 

^^^UODAM DIE, cum sex annos natus essem, ima- 
ginem praeclare pictam in libro de silva quae integra dici¬ 
tur vidi; qui liber inscribebatur: «Narratiunculae a vita 
ductae.» Picta erat boa serpens beluam exsorbens. Quam 
imaginem sic expressam vides. 

Haec autem in libro scripta erant: «Boae serpentes 
praedas integras exsorbent nec mandunt. Deinde se mo¬ 
vere non possunt et sex menses dormiunt dum pastus 
concoquunt.» 

Tum ego de eis quae in dumetis ac paludibus illis casu 
fiunt multum mecum cogitavi et ipse perfeci ut miniatula 
cerula aliquid pingerem. Primae quidem illius meae pic¬ 
turae species haec erat: 



Quod opus summo artificio factum adultis hominibus 
exhibui et quaesivi num pictura mea terrerentur. 

At illi mihi responderunt: «Quid est cur petasus ter¬ 
rorem injiciat?» Atqui non petasum pinxeram sed boam 
serpentem elephantum concoquentem. Tum interiora 
boae serpentis descripsi, ut adulti homines intellegere 
possent: nam explanationes semper requirunt. Alterius 
vero picturae species haec erat: 



Monuerunt me adulti homines ut boas serpentes 
apertas opertasque describere omitterem ac potius geo¬ 
graphiae et historiae et mathematicae et grammaticae ope¬ 
ram darem. Hoc modo praeclaram spem in pingendo 
positam sex annos natus reliqui, fractus animo quod et 
prima et altera pictura offenderant. Adulti homines nihil 
unquam per se intellegunt, molestum autem pueris est eis 
res etiam atque etiam planas facere. 

Aliam igitur artem necessario elegi et volucres machi¬ 
nas regere didici. Hac illae toto terrarum orbe volavi ac 
geographia, fateor, mihi multum profuit. Nam primo ad- 
spectu Sinarum fines ab Arizona discernere poteram; 
quod perutile est, si nocte de via declinaveris. 

Sic in vita cum permultis gravibus viris persaepe con¬ 
gressus sum. Inter adultos homines multum versatus sum 
et eos ex proximo loco vidi. Non idcirco nimio melius de 
eis existimavi. 

Quotiens enim aliquis eorum mihi nonnullius mentis 
compos esse videbatur, experiebar eum adhibita prima 

illa pictura quam semper servavi. Scire volebam num 
animo vere integro ac libero esset. Ille autem mihi semper 
respondebat: «Iste petasus est.» Tum ego cum eo nec de 
bois serpentibus nec de silvis integris nec de stellis lo¬ 
quebar, sed, quo facilius intellegeret, de chartulis (quum 
pontis lusionem vocant), de pila Scotica, de re publica to- 
calibusque loquebar. Ille autem multum gaudebat se cum 
tam sano viro consuetudinem jungere. 

II 

SlC AETATEM SOLIJS egi nec quisquam praesto fuit 
quocum vere colloquerer usque eo quoad his sex annis in 
Garamantum solitudine destitutus jacui. Fractum erat 
aliquid in compagibus illis quae machinam movebant. 
Cum autem nec artificem nec peregrinatores ullos mecum 
veherem, ita me paravi ut solus id summa arte reficere 
conarer. Res quidem difficilis erat, sed in discrimen vitae 
adductus eram. Tantum enim aquae habebam quantum 
ad potum octo dierum satis esset. 

Primo igitur vespere in arena stratus obdormivi loco 
mille milia passuum ab omni culta terra remoto ac multo 
desertiore in solitudine quam qui medio Oceano naufragi 
rate vehuntur. Proinde finge quam obstupuerim, cum il¬ 
lucescente die mira quaedam vocula me de somno exci¬ 
tavit alicujus dicentis: 

REGULUS. — Quaeso, pinge nobis ovem! 

ANTONIUS. — Quid! 

REG. — Pinge ovem... 

Ita exsilui adstitique quasi fulmine ictus essem, cum¬ 
que oculos perfricuissem et sedulo intendissem, puerulum 

omnino singularem conspexi me cum gravitate contu¬ 
entem. Haec omnium imaginum ejus quas postea pinxi 
summa similitudine expressa est, sed nimirum imago haec 
multo minus venusta est quam ipse, non mea culpa, sed 
adultorum hominum, a quibus sex annos natus ab arte 
pingendi deterritus nihil aliud nisi boas opertas aper- 
tasque pingere didiceram. 

Visum igitur illud dilatatis propter admirationem 
oculis ac rotundis intuitus sum. Noli enim oblivisci me in 
finibus versari qui mille milia passuum ab omni culta re¬ 
gione abessent. Puerulus autem hic nec de via deductus 
neque itineris labore confectus nec fame sitive enectus nec 
metu exanimatus esse videbatur. Puero cuivis media in 
solitudine erranti locis mille milia passuum ab omni culta 
regione distantibus nequaquam similis erat. Tandem diu 
conisus locutus sum. 

A. At... quid tibi hic negotii est? 

Tum ille rursus valde submissa voce quasi de re 
gravissima: 

REG. Quaeso, inquit, pinge ovem... 

Quotiescumque obscuritate rerum quadam homines 
nimis commoventur, quae imperantur recusare retormi- 
dant. Itaque quamvis absurda illa mihi viderentur qui 
mille milia passuum ab omnibus cultis locis abessem et in 
summo periculo versarer, chartam stilumque de sinu 
prompsi. Cum autem id temporis meminissem me geo¬ 
graphiam et historiam et mathematicam et grammaticam 
imprimis dedicisse et puerulo stomachosius me pingendi 
artem nescire dixissem, tum ille: 

REG. Nihil ad rem, inquit; pinge ovem. 

Haec omnium imaginum ejus quas postea pinxi summa 
similitudine expressa est . 






r Ego vero, utpote qui ovem nun- 

1 Ii 

x • • " quam pinxissem, alteram ex eis formis 
, quas solas describere poteram ejus 
Ta causa denuo descripsi, formam videlicet 


opertae boae. Obstupui nimirum cum 
puerulum sic respondentem audivi: 
REG. — Amove istud! Elephantum in boa conditum 
nolo. Boa gravissima pestis est, elephantus autem maxi¬ 
mum impedimentum. Domi meae om- 
nia perparva sunt. Ove mihi opus est. ^ " k 


Pinge ovem. ^ 0 0f 

Ego vero pinxi; quam postquam 1 

attente inspexit. 

REG. — Amove! Ista jam gravissime ( , j 

aegrotat. Fac aliam. 

Cum iterum pinxissem, amicus blande clementerque 


arrisit: 


k REG. — Vides profecto... non ovem 
esse sed arietem: cornua habet. 

Imaginem igitur hanc rursus ex¬ 
pressi. Quae, sicut priores, repudiata est. 

REG. — Haec aetate nimis provecta 
est. Ovem volo quae diu vivat. 

Tum ego, qui moras graviter ferrem—nihil enim mihi 
antiquius erat quam ut compages illas machinam moventes 
dissolvere inciperem—imagine 
hac exarata verba haec con 
torsi: 

A. — Haec arca est; 
ovis quam vis intus est. 

Equidem valde admiratus sum quod teneri judicis 
vultum ad hilaritatem traduci viderem. 

REG. — Ita prorsus est ut eam volebam. Magnane vi 
pabuli huic ovi opus esse putas? 

A. — Quare istud? 

REG. — Quia domi meae omnia perparva sunt. 

A. Profecto istic satis erit. Nam tibi perparvam 
ovem dedi. 

At ille, demisso in descriptam formam capite: 

REG. — Non adeo parvam! Ecce tibi obdormivit... 

Sic ego cum regulo consuetudinem junxi. 


TEMPUS MULTUM INTERCESSIT priusquam intel¬ 
legerem unde veniret. Regulus enim, ut ex me multa per¬ 
contabatur, sic percontantem me audire non videbatur. 
Vocibus fortuito missis omnia paulatim comperi. 

Velut cum primum volucrem machinam 
meam conspexit (quam machinam non des- 
cribam; forma enim ejus adeo multiplex est 
ut eam describere non possim): 

REG. — Quidnam rei hoc est? f t’ ^ \ 

A. — Haec non res est—volat enim—sed / mi :2l ^j f | 

volucris quaedam, mea volucris machina, uj 
Et superbia efferebar dum eum me 
volare doceo. Exclamavit ille: 

REG. — Quid! De caelo delapsus es? — 1 A 

Cui ego summisse: 

A. Ita est, inquam. \ \ ) 


v k - 


( 



REG. - Eia! jocosum quidem hoc est... 

Cachinnumque bellissimum regulus edidit, quem ego 
acerbissime tuli. Cupio enim quidquid mali mihi acciderit 
grave existimari. Deinde ille: 

REG. — Isto modo tu quoque de caelo venis? In qua 
stella erranti natus es? 

Extemplo caligo illa tanta, quae quaerenti mihi cur 
hic adesset officiebat, aliquantum discussa est ac repente 
interrogavi: 

A. — Ergo tu de stella alia venis? 

Ille autem non respondit: nam leniter renuens machi¬ 
nam meam intuebatur. 

REG. — Enimvero ista non e valde longinquis locis 
advehi potuisti. 

Continuo cogitationibus quasi semisomni se diu tra¬ 
didit. Deinde pictam a me ovem de sinu prompsit ac tan- 
quam thesaurum contemplari cupidissime coepit. 

FINGE QUANTA EXSPECTATIONE illud me moverit 
quod ore semiaperto de «stellis aliis» enuntiare in¬ 
ceperat. Plura igitur cognoscere conatus sum. 

A. I nde venis, puerule? Quae est ista domus tua? 
Aut equo ovem meam asportare vis? 

Ille haec secum silentio cogitata respondit: 

REG. — Commode arcam dedisti: nocte ea tanquam 
tecto utetur. 

A. — Profecto, inquam; quin etiam, si te festivum 
geres, funem dabo quo eam die religes sudemque. 

Quae eum offendere visa sunt. 

REG. - Ego eam religem! O rem ineptam! 


A. At enim si eam non religabis, quolibet ibit aber- 
rabitque... 

Hic amicus meus iterum cachinnavit. 

REG. — At quo eam ituram putas? 

A. Quolibet. Protinus. 

Tum ille graviter: 

REG. — Nihil refert, inquit; omnia domi meae adeo 
parva sunt! 

Addiditque cum aliqua fortasse tristitia: 

REG. — Qui protinus pergit, ei non longissime ire 
licet... 


IV 

SlC REM ALTERAM maximi momenti didiceram: 
stella in equa ortus erat domo vix major erat! 

Quod equidem mihi admirationem magnam movere 
non poterat. Nam certo sciebam praeter majores stellas, 
ut Terra, Juppiter, Mars, Venus, quibus nomina data sint, 

sescentas esse ex quibus 
quaedam adeo parvae 
sint ut aegerrime ad- 
hibito telescopo cernan¬ 
tur. Quare ubi astrologus 
aliquam reperit, non no¬ 
mine sed numero eam notat ap- 
pellatque, verbi causa, stellulam ter millesimam 
ducentesimam quinquagesimam primam. 
Gravi de causa existimo eam unde regulus 
venerit stellulam sescentesimam duodecimam 

secundi generis esse. Quae stellula anno millesimo non¬ 
gentesimo nono a Turea astrologo adhibito telescopo 
semel conspecta est. 

Tempore illo coram astrologis undique congressis se 
stellulam repperisse multis verbis disseruerat, sed nemo 
ei propter vestem fidem tribuerat. Haec est illa adulta 
aetas! 

Quod ad famam stellulae sescentesimae duodecimae 
secundi generis attinet, percommode accidit quod dicta¬ 
tor quidam Turearum imperavit ac capite sanxit ut cives 
sui sibi Europaea vestimenta induerent. Astrologus anno 
millesimo nongentesimo vicesimo eadem iterum disseruit 
lautissima veste indutus. Tum vero omnes ei adsensi sunt. 

Adultorum hominum causa tibi de stellula sescen- 
tesima duodecima secundi generis singula enarravi ac 
quota esset secreto dixi. Nam 
adulta aetas numeris gaudet. 

Quotiescumque cum eis de 
novo amico loqueris, quae 
plurimi sunt, ea ex te nun¬ 
quam quaerunt. Nunquam 
dicunt: «Qualis est vocis ejus 
sonus? Quibus lusionibus 

Regulus in stellula sescentesima duodecima secundi generis insistit. 








praecipue delectatur? Colligerene papiliones solet?» Sed 
haec quaerunt: «Quot annos natus est? Quot fratres habet? 
Quam gravi corpore est? Quid pater ejus meretur?» Tum 
demum eum novisse sibi videntur. Sin autem eis dixeris: 
«Pulchram domum vidi roseis lateribus exstructam, cujus 
in fenestris gerania et in tecto columbae erant...» domum 
istam cogitatione sibi fingere nequaquam possunt. Eis 
dicere oportet: «Domum quingenorum sestertium vidi.» 
Tum vero exclamant: «Quam lauta est!» 

Eodem modo si eis dixeris: «Idcirco regulum illum 
fuisse aio quod et venustissimus erat et ridebat et ovem 
volebat. Qui ovem vult, eum esse necesse est.» Umeros 
jactabunt et te puerili ingenio esse dicent. Sin eis dixeris: 
«Haec unde ille venerat stellula sescentesima duodecima 
secundi generis est» tum sibi persuasum habebunt ita esse 
et te sciscitando vexare desinent. Scilicet ita se habent. 
Quare pueros adultis hominibus non suscensere sed maxi¬ 
mam lenitatem adhibere decet. 

Verumenimvero ipsi, qui quid sit vivere intellegimus, 
numeros non flocci facimus. Juvisset me narrationem 
hanc tanquam fabulam fictam incipere; juvisset scribere: 

«Fuit quondam regulus qui stellam paulo majorem 
quam ipse incolebat et amico egebat...» Qui quid sit vi¬ 
vere intellegunt, haec eis multo veriora esse viderentur. 

Offendit enim me si quis librum meum tanquam nu¬ 
gatorium legit. Adeo acerba mihi est illarum rerum nar¬ 
ratio. Sex jam anni sunt cum amicus meus cum ove sua 
discessit. Idcirco hic eum describere conor ne ejus oblivis¬ 
car. Neque omnes amicum habuerunt et forsitan adulto¬ 
rum hominum similis fiam qui jam nihil nisi numeros 
curant. Ergo etiam hac de causa pyxidem pigmentorum 


graphidasque emi. Arduum est, qua aetate sum, picturam 
repetere, qui nullam aliam formam quam boae opertae ac 
boae apertae describere conatus sim, sex annos natus! Con¬ 
abor equidem imagines ipsius quam simillimas exprimere, 
sed non satis exploratum habeo id mihi prospere proces¬ 
surum esse. Picta enim forma haec convenit, illa dissimilis 
est. In statura quoque paulum erro. Hic regulus major, illic 
minor est. De colore quoque vestis ejus dubito. Itaque 
modo haec, modo illa tempto, utcumque successura sunt. 
In rebus denique specie minoribus, reapse majoribus 
errabo. Quibus in rebus mihi ignoscendum est. Nam ami¬ 
cus meus nihil unquam explanabat. Me fortasse sui simi¬ 
lem esse arbitrabatur. At ego miser oves per parietes 
arcarum dispicere nescio. Fortasse mihi cum adultis ho¬ 
minibus nonnulla similitudo est. Nescio an consenuerim. 

V 

QUOTIDIE ALIQUA DE stella illa, de profectione, de 
itinere cognoscebam. Ea minutatim manabant, prout sermo 
ferebat. Sic tertio die de adansoniis atrocissima audivi. 

Quam occasionem ovis denuo dedit; nam repente re¬ 
gulus me interrogavit, quasi de re gravi dubitaret. 

REG. — Nempe id verum est, oves arbusculis vesci? 

A. Ita est ut dicis. 

REG. — Sane gaudeo! 

Non intellexi cur tanti esset oves arbusculis vesci. Ille 
porro: 

REG. -— Ergo andansoniis quoque vescuntur? 

Regulum monui ut animadverteret adansonias non ar¬ 
busculas esse, sed arbores templis nostris altitudine pares: 

etiamsi gregem totum elephantorum secum asportaret, 
gregem illum non unam adansoniam consumpturum esse. 

Grex elephantorum regulo risum movit: 

REG. - Alii in alios imponendi sunt, inquit... 

Sed prudenter haec admonuit: 

REG. — Adansoniae priusquam se altius tollant hu¬ 
miles esse incipiunt, 

A. — Recte dicis! Sed cur oves humilibus adansoniis 
vesci vis? 


REG. — - Quid! Sapisne? 

Haec mihi responderat quasi de re perspicua ageretur. 
Mihi vero omnes nervos mentis contendere opus fuit ut 
ipse per me illud intellegerem. 

Namque in stella reguli, ut in stellis ceteris, utiles et 
inutiles herbae erant, ergo et utilia utilium herbarum et 
inutilia inutilium herbarum semina. Latent autem semina 
et in terra penitus occultata dormiunt, quoad alicui 
eorum expergisci libeat. Tum vero se pandit et surculum 


lepidum et imbellem ad solem proferre 



incipit. Qui surculus si raphani ro- 
saeve est, ei ut libet crescere 
licet. Sin inutilis herba est, evel- 
4 ' lenda herba illa est simul 

atque eam agnoveris. At- 
qui terribilia semina in 
stella reguli erant, scilicet 
semina adansoniarum. Stel- 
lae humus eis refertissima 
erat. Ab adansonia autem, si 
nimis moratus sis, stellam tuam nulla 
jam ratione purges. Quam totam et ob- 

sidet et radicibus perfodit. Ac si stella nimis parva est et 
adansoniae nimis multae, eam dirumpunt. 

Postea regulus mihi haec dixit: «Res in disciplina 
quadam sita est. Mane postquam te exornaveris, stella 
ipsa sedulo exornanda est. In hoc constanter incumben¬ 
dum est ut adansonias evellas ubi primum eas a rosis dis¬ 
creveris, quibus simillimae sunt cum tenerrimae sunt. 
Perodiosus quidem labor est, sed facillimus.» 

Itaque me quodam die hortatus est ut operam darem 
si quid summa arte pingere possem, ut haec animis 
puerorum qui domi meae essent penitus inculcarem. «Si 
quando peregrinabuntur, inquiebat, id eis fortasse pro¬ 
derit. Nullum damnum nonnunquam facit qui id quod 
agendum est in aliud tempus differt. Contra, quoties¬ 
cumque de adansoniis agitur, in magnam cladem semper 

incurrit. Stellam novi a pigro quodam cultam. Qui tres 
arbusculas neglexerat...» 

Atque ego, a regulo edoctus, stellam illam descripsi. 
Mihi parum placet eorum oratione uti qui virtutem 
ceteros docent. Sed quod ab adansoniis periculum sit 
quantumque malum ei impendeat qui de via declinans in 
stellulam incidat tam pauci sciunt, ut verecundia hac 
semel abjecta dicam: «Pueri! Cavete adansonias!» Ut ami- 
cos meos quantum jampridem ad periculum inscii, ut 
ipse, proxime accessissent admonerem, idcirco in pic¬ 
turam hanc tantum incubui. Operae quidem pretium erat 
ea de re praeceptum dare. Fortasse quaeres: «Quare non 
alia in libro hoc aeque magnifice atque adansoniae picta 
sunt?» Simplex sane ratio est. Conatus equidem sum, sed 
ea tam egregie exprimere non potui. Ubi adansonias 
pingebam, animus urgentis mali opinione incitabatur. 


O REGULE! SIC sensim intellexi quam tristem aetatu¬ 
lam degeres. Cui nulla alia oblectatio diu fuerat nisi 
suaves illi solis occidentis conspectus. Hoc novi... quarto 
die mane didici, cum mihi dixisti: 

REG. — Solis occasus me multum delectant. Ad 
solem occidentem spectandum eamus. 

A. At exspectare oportet... 

REG. — Quid exspectare? 

A. Exspectare dum sol occidit. 

Primum mihi multum admirari visus es, deinde tete 
risisti dixistique: 

REG. — Mihi domi meae etiamnunc videbar esse! 
















Jure quidem. Nam cum in Civitatibus Foederatis 
meridies est, in Gallia sol occidit: id omnes noverunt. Si 
temporis puncto in Galliam ire posses, ad solis occasum 
spectandum satis mature adesses. Incommode accidit 
quod Gallia nimis longe abest. Tibi autem in parva stella 
tua satis erat sellam tuam paucos passus loco movere. Ita 
extremam lucem quoties cupiebas spectabas... 

REG. — Quodam die solem occidentem quadragies 
ter vidi. 

Et paulo post haec addidisti: 

REG. — Cum tantopere maereas, solis occasus nimi¬ 
rum jucundi sunt... 


A. — Igitur adeo maerebas quo die quadragies ter? 

At regulus nihil respondit. 

VII 

QUINTO DIE, OCCASIONE ut solebat ab ove oblata, 
id quod de vita sua me celaverat patefactum est. Nam 
verbo nullo prius habito, quasi quod secum tacitus diu 
cogitavisset ederet, me repente interrogavit. 

REG. — Ovis si arbusculis vescitur, item floribus 
vescitur? 

A. — Ovis eis vescitur quaecumque ei obvia fiunt. 

REG. — Etiam floribus qui spinas habent? 

A. — Ita est: etiam floribus qui spinas habent. 

REG. — Atqui spinae quid prosunt? 

Nesciebam. Ceterum id temporis animo intentissimo 
experiebar ut cnodacem in ipsis machinae nervis nimis 
haerentem elicerem. Vehementer me sollicitabat, quod et 
ex illis tanquam salebris aegerrime evasurus esse videbar 
et, aqua ad bibendum fere epota, ultimum periculum 
imminebat. 

REG. — Spinae quid prosunt? 

Nam regulus quod semel quaesierat nunquam omitte¬ 
bat. Ego vero cnodaci iratus quidvis respondi: 

A. — Spinae nihil prosunt: germanam quandam im¬ 
probitatem florum indicant. 

Ille primum «Di boni!» exclamavit, deinde, postquam 
paulisper conticuit, haec in me quasi suscenseret contorsit: 

REG. — Ne tu fidem non facis. Nam flores corporibus 
infirmi sunt et animis imprudentes. Se contra metum 

quoquomodo possunt defendunt et spinis terribiles esse 
arbitrantur. 

Ad ea nihil respondi. Nam puncto temporis eodem 
haec mecum: «Si cnodax iste etiam haerebit, eum malleo 
exturbabo.» Regulus me lutee mecum cogitantem inter¬ 
pellavit: 

REG. Igitur tu flores existimas... 

A. Illimo vero ego nihil existimo! Quidvis respondi. 
Ego gravibus in rebus occupatus sum. 

Obstupefactus me udspexit. 

Illiti. Iu gravibus in reluis! 

Me interea malleum manu tenentem et, inquinatis 
axungia atra digitis demissoque capite, in aliquid incum¬ 
bentem videbat quod ei deformissimum esse videbatur. 

Illiti. Ita loqueris quemadmodum adulti homines. 

Quae cum dixisset, paulum erubui; at ille ferreus: 

Illiti. C onfundis omnia... omnia misces! inquit. 

Vehementissime quidem suscensebat et capillum auro 
simillimum ad auram jactabat: 

REG. Stella novi quam vir amplissimus ore rubicun¬ 
diore incolit. Morem nunquam olfecit. Stellam nunquam 
spectavit. Neminem unquam amavit. Nihil unquam aliud 
nisi summas fecit. Porro toto dic eadem quae tu dictitat: 
«Ego vir gravis sum! Ego vir gravis sum!» quibus dictis ef¬ 
fertur atque inflatur. Atqui ille non homo, sed fungus est! 
A. Quid? 

REG. - Fungus. 

Jam regulus iracundia elatus vehementer pallebat. 

REG. — Sescenta milia annorum sunt cum flores spinas 
fingunt. Sescenta milia annorum sunt cum oves floribus ni¬ 


hilo minus vescuntur. Atqui non gravis questio est cur si hi 
spinas tam operose fingant quae nunquam quidquam pro¬ 
sint? Nullius momenti est quod bellum oves cum floribus 
gerunt? Non gravius est ac majoris momenti quam summae 
crassi viri ore rubicundo? Quid, si ego florem singularem 
novi, qui nusquam nisi in mea stella exsistat, quem ali¬ 
quando parva ovis tanti facinoris ignara mane sic a vestigio 
penitus evellere possit, hoc nullius momenti est? 

Cum erubuisset, denuo locutus est: 

REG. — Si quis florem amat cujus nusquam alibi in 
sescentis milibus stellarum similis alter exsistat, id satis 
est ut earum spectaculo laetetur. Sic enim secum cogitat: 
«Flos meus illic alicubi est...» Sin autem ovis flore vesce¬ 
tur, sic afficietur ipse quasi stellae omnes subito exstin¬ 
guantur. Num hoc me dius Fidius nullius momenti est? 

Nihil amplius dicere potuit, sed lacrimas cum singultu 
repente profudit. Tenebrae factae erant. Ego vero ferra¬ 
menta abjeceram. Adeo malleum et cnodacem et sitim et 
mortem curabam! Tunc in stella, quae et errans et mea et 
terra erat, regulus versabatur quem consolari oporteret. 
Quem dum sinu receptum leniter moveo dicebam: «Flos 
quem amas nullo in periculo est... Ego isti fiscellam 
describam ovi tuae adnectendam... 
ego tibi loricam flori tuo aptam... 

Ego...» Equidem parum sciebam 
quid ei dicerem. Ineptissimum enim 
me esse intellegebam nec qua ratione 
animum ejus quasi assequerer aut ubi 
convenirem sciebam... Adeo recondita est 
quae lacrimarum regio vocatur! 











VIII 


EGO VERO DE flore illo plura perquam cito cognovi. 
Flores in stella reguli semper fuerant simplicissimae figu¬ 
rae, uno foliorum ordine ornati, quibus nullo fere loco 
opus erat neque ei cuiquam molesti erant. Ut enim ali¬ 
quando mane ex herba exsistebant, sic vesperi exstingue¬ 
bantur. Illum autem quodam die semen nescio unde 
allatum ediderat; quod virgultum virgultis ceteris non 
simile regulus summa cura observaverat, dubitans an 
adansonia novo genere esset. Sed arbuscula crescere mox 
destitit et florem moliri incepit. Cum regulus gemmam in¬ 
gentem se constituentem assidue spectaret, mirabile visu 
nescio quid inde exorturum esse praeclare intellegebat, 
flos autem conclavi viridi tectus etiam atque etiam op¬ 
eram dabat ut formosus esset. Colores diligenter legebat. 
Vestem sibi lente induebat. Singula folia sibi accommoda¬ 
bat, ne rugis obductus papaverum more egrederetur, sed 
quam nitidissimus ac formosissimus prodiret. Ab om¬ 
nibus conspici sane cupiebat. Plurimos igitur dies abdi¬ 
tus se exornando consumpserat. Ecce autem quodam die 


mane tum ipsum cum sol oriebatur rosa se 
ostenderat. 

At illa, quae subtilitatem tantam ad singula 
adhibuisset, oscitans dixit: 

ROSA. — A! vixdum expergiscor: a te ve¬ 
niam peto. Coma enim adhuc horridula est. 

Hic regulus admirationem tenere non 
potuit: 

REG. - Quam formosa es! 

Tum illa summissa voce: 

RO. — Nempe formosa sum, inquit. 
Quin simul cum sole nata sum... 

Regulus eam non nimis verecundam esse 
suspicatus est, sed illa animum adeo move¬ 
bat! Mox addidit: 

RO. — Tempus, opinor, jentaculi ^ J 
est; benigne facies si mei memineris. 

Continuo regulus pudore permo¬ 
tus aquam frigidam situlo trac¬ 
tam flori ministraverat. 


• € 

HOC MODO, ut se jactare ac subirasci solebat, eum 
maturrime vexaverat. Velut quodam die, cum de quat¬ 
tuor spinis suis loqueretur, regulo dixerat: 

RO. — Tigribus licet me suis unguibus... 

Cui regulus haec contra: 

REG. — Tigres in mea stella nulli sunt; tigres porro 
herba non vescuntur. 

Tum illa summissa voce: 

RO. — Ego non herba sum. 

REG. — Ignosce mihi. 

RO. — Nihil a tigribus metuo, sed ventulos horreo. 
Fortasse aliquid contra eos paratum habes? 

Tum regulus secum: 

REG. — Ventulos horret! Ne male cum ea actum 
est, quam terra genuerit; quae quidem eam artifi¬ 
ciosius machinata est... 

RO. — Vesperi tegumento vitreo me teges. Nam 
tuae et frigidissimus aer est nec res aptis 
locis compositae sunt nec commode 
habitatur. Illic unde venio... 

At loqui intermiserat. Nam cum 
^ * semen venisset, nihil de astris aliis no- 

( \ visse potuerat. Tamen, quod eam sup- 

C-.v / 

pudebat se in meditatione mendacii 
* ■ * (fi tam insulsi deprehensam 

I f ^ esse, sibi tussiculam bis 

i , v \ terve moverat, ut cal- 

\ pam in regulum 

transferret: 

RO. — Ecquando me contra ventulos?... 

REG. — Arcessebam, nisi me allocuta esses. 

Tum illa sibi graviorem tussim moverat, ut ipse con¬ 
scientia tamen morderetur. 

ITAQUE REGULUS, quanquam amor eum illi sedulo 
servire jubebat, tamen mox suspicatus est se ab ea non 
amari. Verba igitur nullius momenti gravia esse ratus 
miserrimus factus erat. Quodam die mihi haec confes¬ 
sus est: 

REG. Equidem aures ad eam admovere non debui: 
aures ad flores non admovendae sunt; oculi et nares ad¬ 
movendae sunt. Suavissimus quidem odor stellae e meo 
adflabatur, sed eo laetari nesciebam. I T ngues illi, quos tam 
moleste tuleram, me misericordia potius commovere 
debuerunt. 

Haec etiam mihi confessus est: 

REG. - Tempore illo propter inscitiam nihil intellexi. 
Acta enim ejus pluris quam verba aestimare debui. Quo¬ 
niam mihi et odorem et tanquam lucem suppeditabat, 
nullo pacto mihi effugiendum fuit, sed potius perspicien- 

dum quanta caritas miseris illis dolis obtegeretur. Adeo 
flores secum pugnant! Sed tenerior eram quam ut scirem 
quemadmodum eum amare oporteret. 


IX 


ADVENAS VOLUCRES ALIO commigrantes ei 
evolandi facultatem dedisse suspicor. Mane, priusquam 
proficisceretur, res in stella sua summa cura constituit. 
Montium ardentium ora diligenter purgavit; duos ar¬ 
dentes habebat, qui ei ad jentaculum mane mitigandum 
perutiles erant. Exstinctum quoque unum habebat. Sed, 
cum «utique cavendum esse» dicere soleret, et extincti 
montis os purgavit. Nam si ora eorum diligenter purgata 
sunt, montes illi leniter atque aequaliter ardent neque 
ignes ex eis erumpunt. Eruptiones enim ignium ignibus 
illis similes sunt qui caminis concipiuntur. Sane his in ter¬ 
ris statura nimis exigua sumus ut montes ardentes purge¬ 
mus. Itaque nobis tot incommoda struunt. 

Item novissima adansoniarum virgulta subtristi 
animo evellit, se nunquam rediturum esse ratus. At mane 
ejus diei domestica illa omnia ei summe dulcia visa sunt. 
Porro cum aquam in florem postremum spargeret et in 
eum tegumentum illud vitreum impositurus esset, se 
lacrimas effusurum esse subito sensit. 


Rosae «Vale» dixit. Quae cum non respondis¬ 
set, iterum ipse «Vale». Tussis rosae mota est, sed 
non qua gravedine moveri solebat. Tandem illa: 

RO. — Stulte feci, inquit. A te veniam peto. 

Tu ad vitam beatam nitere. 

Admiratus est sibi nihil objici. Adstabat obstupefac¬ 
tus, suspenso tegumento, nec quid placida illa lenitas sibi 
vellet intellegebat. Tum rosa: 

RO. - Immo vero te amo. Meo vitio nescisti. Hoc nul¬ 
lius momenti est. Sed tu aeque stulte atque ego fecisti. 
Nitere ad vitam beatam. Tegumentum istud omitte. Jam 
tegi nolo. 

REG. At ventus... 

RO. — Non adeo gravedinosa sum... Levabit me frigida 
noctis aura. Nempe flos sum. 

REG. —- At bestiae... 

RO. At mihi duas vel tres erucas patienter ferre 
necesse est si quidem papiliones nosse volo, quod genus 
tam formosum esse fertur. Aliter quis me inviset? Tu vero 
longe aberis. Nam a majoribus bestiis nihil metuo: sunt 
mihi ungues. 

Interea quattuor spinas suas imprudens ostendebat. 
Deinde illa: 

RO. Ne sic traxeris, inquit; molestum est. Tibi profi¬ 
cisci certum est: Abi. 

Flens enim ab eo conspici nolebat. Flos adeo super¬ 
bus erat... 


X 

CUM ILLE AD stellulam CCCXXV, CCCXXV1, 
CCCXXVII, CCCXXVIII, CCCXXIX, CCCXXX propius 
accessisset, eas visere instituit ut et occupationem et doc¬ 
trinam quaereret. 

Primam rex incolebat. Sedebat rex purpura pellibusque 


Montium ardentium ora diligenter purgavit. 

muris Pontici indutus in solio simplicissime facto, sed 
tamen magnifice. 

REX. - Attat! Ecce qui mihi paret. 

Tum regulus haec secum: 

REG. - Quomodo me agnoscere potest, quoniam me 
nunquam vidit? 

Nesciebat autem regibus universorum rationem sim¬ 
plicissimam esse: ceteros ad parendum natos esse arbi¬ 


REX. — Accede propius, inquit, ut te melius ad- 
spiciam. 

Valde autem se efferebat quod alicujus causa regnaret. 
Regulus ubi assideret circumspexit, verum stella tota pul¬ 
cherrimo illo murino pallio oppleta erat. Adstitit igitur 
et, ut fessus erat, oscitavit. Hic stellae dominator: 

REX. A majestate regia alienum est coram rege 
oscitare, inquit. Istud veto. 

Cui regulus pudore permotus: 

REG. — Non equidem possum quin oscitem, inquit. 
Diu iter feci nec dormii. 

REX. — Isto pacto te oscitare jubeo. Multi jam anni 
sunt cum neminem oscitantem vidi. Mihi oscitatio ali¬ 
quid cognitione dignum est. Age vero, oscita denuo. Jubeo. 

Tum regulo totum os erubuit et: 

REG. - - Pudore deterreor, inquit... non jam possum... 

REX. — Hem! Hem! Jam te jubeo modo oscitare 
modo... 

Lingua paulum haesitabat et offensus videbatur. 

Nihil enim ei antiquius erat quam ut auctoritas sua 
obtineretur nec sibi non pareri patiebatur, quippe quem 
penes solum dominatio esset. Cum autem optimus esset, ra¬ 
tioni consentanea imperabat. Velut haec dicere solebat: «Si 
jubeam, inquiebat, si jubeam ducem se in marinam avem 
convertere nec dux pareat, non ejus culpa sit, sed mea.» 

Cui regulus verecunde: 

REG. - Licetne mihi assidere? inquit. 

REX. Assidere te jubeo. 

Rex interea murini pallii laciniam cum majestate re¬ 
duxit. Regulus autem mirabatur, cum stella perparvula 
esset, quaenam rex imperio regeret. 


trantur. 





REG. — O rex, inquit, hanc veniam peto ut mihi te in¬ 
terrogare liceat. 

Tum rex festinanter: 

REX. — Jubeo, inquit, te me interrogare. 

REG. — O rex, quae imperio regis? 

Tum rex simplicissime: 

REX. — I niversa, inquit. 

REG. — Universa? 

Hic rex porrecta modice manu suam ceterasque stel¬ 
las et errantes et inerrantes monstravit. 

REG. Omnia illa? 

REX. Omnia illa. 

Etenim non modo penes se omnem, verum etiam om¬ 
nium dominatum esse arbitrabatur. 

REG. Stellaene tibi parent? 

REX. Sane quidem, et statim parent, neglegi jussa 
non patior. 

Potestas tanta regulo maximam admirationem movit. 
Quae si penes se fuisset, solem occidentem non quadra¬ 
gies quater, sed septuagies bis, vel centies, vel etiam ducen¬ 
ties non mota unquam loco sella spectare se potuisse 
cogitabat! Cum autem eum tristiorem recordatio relictae 
stellulae reddidisset, veniam a rege petere ausus est: 

REG. — Solem occidentem spectare cupio... Gratum 
mihi feceris si solem occidere jusseris... 

REX. — Si ducem papilionis more circum flosculos 
volitare vel tragoediam scribere vel se in marinam avem 
convertere jubeam, dux autem imperatum non faciat, 
utrius vitium sit, meumne an ejus? 

Cui regulus constanti voce: 

REG. — Tuum, inquit. 


REX. — Recte dicis. Tantum enim ab unoquoque exi¬ 
gendum est quantum dare unusquisque potest. Nempe 
auctoritas primum in ratione nititur. Si populares tuos 
jusseris se in mare abjicere, rem publicam commutabunt. 
Fas mihi ab eis exigere quae imperavi quia imperata a me 
rationi consentanea sunt. 

Tum regulus iterum: 

REG. — Quid igitur de meo solis occasu? inquit. 

Nunquam enim omittebat quod semel quaesierat. 

REX. — Occasus solis iste tibi dabitur. Exigam enim. 
Sed, ut qui rei publicae administrandae peritus sim, tem¬ 
pus exspectabo. 

Regulus sciscitatus est quota hora id futurum esset. 
Cui rex, postquam ingentes fastos inspexit: «Hem! Hem! 
inquit, hem! hem! fiet hodie vesperi... fiet... quadragesima 
fere minuta post septimam horam. Ac videbis quam mihi 
sedulo pareatur. 

Oscitavit regulus. Quem cum solis occasum illum sibi 
praereptum esse paenitebat, tum paulum taedere jam coe¬ 
perat. Regi igitur: 

REG. — Nihil jam mihi negotii hic est. Mox pro¬ 
ficiscar. 

REX. — Noli proficisci. 

Adeo enim eum efferebat quod aliquem sibi parentem 
habebat. Rex iterum: 

REX. — Noli proficisci, inquit. Te muneri praeficiam. 

REG. — Cui muneri? 

REX. — Vel... iure dicundo! 

REG. — At nemo est de quo judicem! 

REX. — Non exploratum est. Nondum enim circum 
regnum meum vectus sum. Admodum senex sum et 

locus mihi ad currum habendum deest et ambulatione 
defatigor. 

REG. — At enim ego jam visi. 

Et procumbens regulus iterum alteram stellae partem 
raptim aspexit. 

REG. - Ne illic quidem quisquam versatur. 

REX. — De te igitur ipso judicabis. Id unum difficul- 
limum est. Nam multo difficilius est de se ipso quam de 
aliis judicare. Si de te ipso recte judicaveris, vere sapiens 
existimandus eris. 

REG. At ego de me ipso ubicumque sum judicare 
possum. Hic habitare mihi non necesse est. 

REX. 1 lem! hem! in stella mea murem aetate provec¬ 
tum alicubi versari suspicor. Nocte eum audio. De mure 
illo vetulo judicare poteris. Quem capite interdum 
damnabis, ut ejus vita e tua justitia pendeat. Sed ei vitam 
toties remittes, ut eo parcius utaris: solus enim est. 

REG. Me vero quemquam capite damnare non ju¬ 
vat. Quare mihi profecturus esse sane videor. 

Cum rex se nolle dixisset, tamen regulus, collectis 
vasis, regem natu grandem offendere noluit. 

REG. O summe rex, inquit, si tibi sedulo oboediri 
cupias, mihi rationi consentanea imperes. Me verbi gratia 
ante exactam hanc sexagesimam horae partem proficisci 
jubeas. Omnia enim tempestiva videntur esse. 

Cum rex nihil respondisset, regulus primum du¬ 
bitavit, deinde cum suspirio evolavit. Tum rex festinanter: 

REX. - Te legatum meum esse jubeo. 

Dum exclamat, summam auctoritatem prae se ferebat. 

Regulus autem secum in itinere adultorum hominum 
mores permiros esse cogitavit. 

XI 


SECUNDA STELLA a glorioso quodam incolebatur. 
Qui simul ac regulum conspexit, procul exclamavit: 

GLORIOSUS. — Hui! Ecce me invisit qui me admiratur! 

Gloriosi enim ceteros se admirari arbitrantur. 

Cui regulus: 

REG. -— Salve, inquit. Mirificum mehercule petasum 
habes. 

Tum ille: 

Gl. Ad gratias videlicet agendas apte factus est, in¬ 
quit, ad gratias eis agendas qui admirationem suam cla¬ 
more significant. Incommode fit quod nemo unquam hac 
iter facit. 

Tum regulus: 

REG. - Itane vero? inquit. 

Nondum enim intellexerat. 

GL. Manum manu pulsa. 

Cum vir gloriosus haec eum 

* \ » 

hortatus esset, regulus manum 
manu pulsavit. Tum vir gloriosus 
paulum sublato petaso modeste 
gratias egit. 

Hic regulus secum: «Hoc 
mehercule festivius est quam 
regem illum invisere.» Atque manum manu 
iterum pulsavit, vir gloriosus paulum sublato 
petaso iterum gratias egit. 

Tamen, postquam paulisper inter se 
exerciti sunt, regulus lusionis taesum est 
varietate carentis. 

REG. — Jam ut petasus decidat, inquit, quid facien¬ 
dum est? 

Sed eum gloriosus ille non audiit. Gloriosorum enim 
est nihil nisi laudes audire. Regulum porro interrogavit: 

Gl. Verene me multum admiraris? 

REG. Quid significat admirari? 

Gl. Admirari hoc significat, me in stella formosis¬ 
simum unum et elegantissime vestitum et divitissimum et 
ingeniosissimum esse profiteri. 

REG. At solus in stella ista es! 

Gl. Gratum mihi teceris si me tamen admiratus eris. 

Regulus, jactatis paulum umeris: 

RECi. Admiror te, inquit, sed quidnam tua interest? 

Quae cum dixisset abiit. Dum autem iter facit, nihil 
amplius secum cogitavit quam haec: «Enimuero adulto¬ 
rum hominum mores valde insoliti sunt.» 


PROXIMA STELLA A potatore incolebatur. Quan- 
quam regulus apud eum minime diu commoratus est, 
tamen magna tristitia affectus est. Cum enim potatorem 
silentio accubantem et binis lagonarum copiis, altera ina¬ 
nium, altera plenarum, circumfusum invenisset: 

REG. - Quid istic agis? inquit. Tum potator maestis¬ 
simo vultu: 

POTATOR. Poto, inquit. 

REG. — Cur potas? 

PO. Ut obliviscar. 

Hic regulus, jam misericordia captus: 

REG. — Ut cujus rei obliviscaris? 

Potator demisso capite confessus est: 

PO. — Ut me pudere obliviscar. 

Cum regulus ei subveniendi cupidus quaesisset cujus 
rei eum puderet, tandem potator: 

PO. - Potare me pudet, inquit. 

Perorata oratione jam obmutuit, regulus autem sus¬ 
penso atque incerto animo abiit, in itinere nihil amplius 
secum cogitans nisi haec: «Enimvero adultorum homi¬ 
num mores mirum quantum insoliti sunt.» 






XIII 




QlJARTA STELLA a negotiatore incolebatur. Ille adeo 
occupatus erat ut adveniente regulo ne caput quidem 
erigeret. Cui regulus: 

REG. — Salve, inquit. Exstinctus est calamus tuus. 

NEGOTIATOR. — Tres et duo fiunt quinque. Quinque 
et septem duodecim. Duodecim et tres quindecim. Salve. 
Quindecim et septem viginti duo. Viginti duo et sex duo¬ 
detriginta. Non spatium ejus rursus accendendi. Viginti 
sex et quinque fiunt unus et triginta. Evasi! Fiunt ergo 
quinquies milies et sexies decies centena milia viginti duo 
milia septingenti triginta unus. 

REG. - Quae ista quinquies milies centena milia? 

NEG. - Hem! Semper ades? Quinquies milies et decies 
centena milia... Jam nescio quae sint. Tot occupationibus 
implicor! Gravis ego vir sum neque in nugis aetatem con¬ 
sumo. Duo et quinque septem... 

Regulus autem, qui dum vixerat nunquam omiserat 
quod semel quaesierat, eum iterum interrogavit: 

REG. — Quae ista quinquies milies et decies centena 
milia? 

H ic negotiator, capite erecto: 

NEG. Quinquaginta quattuor anni sunt, inquit, cum 
stellam hanc incolo: omnino ter interpellatus sum. Pri¬ 
mum ante hos viginti duo annos, cum melolontha besti¬ 
ola nescio unde deciderat. Adeo formidolosum sonitum 
late ciebat ut in summa facienda quater peccaverim. 
Iterum ante hos undecim annos, cum ex artubus laboravi. 
Exercitatione egent. Ego autem ambulatiunculis non vaco. 



* r 



Equidem vir gravis sum. Tertium... hodie! Fiunt ergo 
quinquies milies et decies centena milia... 

REG. — - Quae ista toties centena milia? 

Intellexit negotiator otium sibi desperandum esse. 

NEG. — Centena milia pusillarum istarum rerum quae 
in caelo interdum cernuntur. 

REG. — Muscaene? 

NEG. — Immo pusillae res quae lucent. 

REG. — An apes? 

NEG. - Immo pusillae res aureo colore de quibus ces¬ 
satores vigilantes somniant. Ego autem vir gravis sum nec 
somniis istis vaco. 

REG. — Quid? An stellae? 

NEG. — Ita prorsus. Stellae sunt. 

REG. — Quid porro quinquies milies centenis milibus 
stellarum facis? 

NEG. — Immo vero sunt quinquies milies et sexies de¬ 
cies centena viginti duo milia stellarum septingentae tri¬ 
ginta una stellae. Ego vir gravis sum atque in subducendis 
rationibus diligens. 

REG. - At quid hisce stellis facis? 

NEG. Quid faciam rogas? 

REG. Rogo. 

NEG. - Nihil facio. Eas possideo. 

REG. Stellas possides? 

NEG. Possideo. 

REG. At ego jam regem vidi qui... 

NEG. Reges non possident, sed alicubi regnant. 

Plurimum inter hoc et illud interest. 

REG. At quid tibi stellas possidere prodest? 

NEC i. 1 loc prodest ut dives sim. 

REG. At quid tibi divitem esse prodest? 

NEG. Ut alias stellas emam, si quis quam reperit. 

Tum regulus secum: 

REG. - Hic eodem fere modo atque ille meus pota¬ 
tor ratiocinatur. 

Tamen etiam interrogavit: 

REG. - Qua ratione stellae ab aliquo possideri possunt? 

Cui negotiator truculentius: 

NEG. — Cujus sunt? inquit. 

REG. — Nescio. Nullius. 

NEG. — Atqui meae sunt; primo enim mihi hoc in 
mentem venit. 

REG. — Satis est? 

NEG. — Ita prorsus. Nam ubi adamanta invenis, tuus 


est. Ubi insulam vacuam invenis, tua est. I Ibi machi¬ 
nationem aliquam invenis, modo in tabulas publicas rc 
ferendam caveris, tua est. Eadem ratione ego stellas 
possideo, quoniam nemini ante me in mentem venit eas 
sibi vindicare. 

REG. - Recte quidem dicis. Quid autem eis facis? 

NEG. — Procurationem earum gero. Earum rationem 
identidem subduco. Difficile quidem hoc est, sed ego vir 
gravis sum. 

Tamen regulo nondum satisfecerat. 

REG. — Ego si focale possideo, id collo circumdare 
possum et auferre. Si vero florem possideo, florem carpere 
et auferre possum. At tu stellas carpere non potes. 

NEG. — Non equidem possum, sed rationes earum 
apud argentarium deponere possum. 

REG. — Quid ista significant? 

NEG. - Hoc significant, me in chartula numerum 
stellarum mearum scribere solere, deinde chartulam illam 
in loculos clavi clausos condere. 

REG. — Nec quidquam amplius? 

NEG. — Satis est. 

Tum regulus secum: 

REG. — Festivum quidem id et poeta satis dignum 
est, non gravissimo viro. 

Regulus enim de gravibus rebus longe aliter atque 
adulti homines sentiebat. Rursus ille: 

REG. — Est mihi flos, inquit, in quem aquam cotidie 
spargo. Sunt mihi montes—Vulcanios eos vocant quos 
octavo quoque die purgo. Nam et eum purgo qui exstinc¬ 
tus est. Utique cavendum est. Et eis prodest et flori a me 
possideri. Tu contra nihil stellis prodes. 

Negotiator os aperuit, sed, cum nihil invenisset quod 
responderet, regulus abiit. Dum autem iter facit, nihil aliud 
secum cogitabat nisi haec: «Enimvero adultorum hominum 
mores ab usitatis moribus omnino sejuncti sunt.» 

XIV 

QriNTA STELLA cognitione dignissima erat. Om- 
nium minima erat et vix satis patebat ut lychno publico 
curatorique ejus sedem praeberet. Regulus nulla ratione 
intellegere poterat quidnam in regione aliqua caeli atque 
in stella a domibus incolisque vacua lychnus curatorque 
lychnorum prodesset. Tamen sic secum cogitavit: 

IlEG. — Nescio an hic ratione careat. Tamen ea minus 
caret quam rex ille et gloriosus et negotiator et potator. 
Labor saltem ejus rationem quandam habet. Cum enim 
lychnum cujus procurationem habet accendit, novam stel¬ 
lam vel florem quodam modo gignit. Rursus, cum eum 
exstinguit, tum flos vel stella obdormiscit. Ne ille in re 
venustissima occupatus est. Hoc autem vere utile est quo¬ 
niam venustum est. 

Itaque ubi ad stellam appulsus est, curatorem lychni 
honorifice salutavit: 

REG. — Salve. Cur lychnum modo exstinxisti? 

CURATOR. Ita mihi mandatum est. Salve. 

REG. - Quid mandatum significat? 

CUR. Hoc mandatum est ut lychnum hunc exstin¬ 
guam. Hac nocte vale. 

Continuo eum rursus accendit. 

REG. — At cur eum modo rursus accendisti? 


CUR. — Ita mihi mandatum est. 

REG. - Non intellego. 

CUR. - Nihil intellecto opus est. Sic se mandatum 
habet ut se habet. Salve. 

Continuo lychnum exstinxit. 

Deinde sudario rubris quadratis insigni frontis su 
dorem abstersit et: 

CUR. Immani munere fungor, inquit. Olim mo¬ 
derata laboris ratio erat. Lychnum mane accendebam; 
vesperi exstinguebam. Ita reliquum diem ad requies¬ 
cendum, reliquam noctem ad dormiendum vacuam 
habebam... 

REG. - Aliud videlicet postea mandatum est? 

CUR. — Non aliud mandatum est. Inde omnis haec 
calamitas! Etsi stella in annos singulos celerius versata est, 
tamen non aliud mandatum est! 

REG. — Quid igitur? 

CUR. — Nunc igitur, quia in sexagesima horae parte 
semel vertitur, non temporis particulam ad interquiescen¬ 
dum jam habeo. Sexagesima in parte semel et accendo et 
exstinguo. 

REG. — Equidem hoc mirifice delector, diem apud li 
sexagesima parte finiri! 

CUR. Immo ego nequaquam delector. Mensis enim 
jam est cum inter nos loquimur. 

REG. -—- Mensis? 

CUR. Ita est. Triginta sexagesimae, triginta di< 1 I lm 
nocte vale. 

Continuo lychnum accendit. Quem cum legulum m 
tuitus esset, curatorem illum dilexit qui mnndal.i lania 

fide persequeretur et, recordatus se ipsum solis occasus 
sella movenda olim sectatum esse, amico subvenire voluit. 

REG. - Ego vero... scio qua ratione acquiescere cum 
velis possis. 

CUR. — Semper volo. 

Fieri enim potest ut fidelis et idem piger sis. 

Regulus ut inceperat perrexit: 

REG. — Stella tua adeo parva est ut tribus passibus 
eam circumeas. Tibi nihil aliud agendum est nisi satis 
lente progrediendum ut in aprico loco semper verseris. Si 
quando acquiescere voles, progredieris: ita quamdiu voles 
lucebit. 

CUR. Isto modo parum proficio. Hoc me in vita 
juvat... dormire. 

REG. — O te infelicem! 

CUR. — O me infelicem! Salve. 

Quae cum dixisset, lychnum exstinxit. Regulus autem 
dum ad ulteriora pergit sic secum cogitabat: 

REG. - Hic quidem ceteris, regi illi, glorioso, pota¬ 
tori, negotiatori contemptui esset. Tamen unus est qui 
mihi non ridendus esse videatur, fortasse eam ob rem 
quod non suam, sed aliam quandam rem curat. 

Tum desiderio ejus commotus suspiravit et haec 
secum denuo: 

REG. - Hic unus est quo uti amico potuerim. Sed 
stella ejus re vera minor est quam ut duobus locus sit... 

Hoc autem regulus secum confiteri non audebat, se 
desiderio felicis illius stellae imprimis teneri quod sol in 
viginti quattuor horis milies quadringenties quadragies 
occideret. 

XV 


SEXTA STELLA decem partibus latior erat. Incole¬ 
batur a viro gravi atque aetate provecto qui ingentes libros 
scribebat. Qui, ut regulum conspexit, exclamavit: 

GEOGRAPHUS. — Ecce tibi qui ignotas regiones ex¬ 
plorat! 

Regulus in mensa assedit et paulisper acquievit. 
Tamdiu jam peregrinatus erat! 

Gravis senex: 

GEO. — Unde venis? inquit. 

REG. - Quis ingens iste liber est? Quid istic agis? 

Tum gravis senex: 

GEO. Geographus sum, inquit. 

REG. Quis geographus est? 

GEO. Vir doctus qui scit ubi maria, amnes, montes, 
solitudines sint. 

REG. Ista quidem nosse operae pretium est. Istud 
vere artificium est. 

Quae cum regulus dixisset, stellam geographi raptim 
circumspexit. Nondum enim stellam majestatis tantae 
viderat. 

REG. — Valde magnifica stella tua est, Suntne istic 
magna maria? 

GEO. — Scire nequeo. 

Tum regulus spe dejectus: 

REG. - Quid! Et montes? 

GEO. — Scire nequeo. 

REG. — Et urbes? Et amnes? Et solitudines? 

GEO. — Ne ea quidem scire queo. 

REG. — At geographus es! 



GEO. — Est vero ita, sed ego ignotas regiones non ex¬ 
ploro. Ejus modi hominibus omnino egeo. Atqui non ge¬ 
ographi est urbes, amnes, montes, maria minora vel 
majora solitudinesque lustrando percensere. Geographi 
amplitudo major est quam ut otiosus ambulet. Nunquam 
e testudine sua discedit, sed homines qui novas regiones 
exploraverunt in eam admittit et interrogat et scribit quae 
sibi accidisse narrant. Si quis autem ea narrat quae geo¬ 
graphus sua interesse existimet, de moribus ejus cognosci 
jubet. 

REG. — Quare istud? 

GEO. — Quia si quis mentiatur, libris qui de ge<> 
graphia sunt cladem paret. Similiter si quis perpolei. 

REG. — Quare istud? 

GEO. — Quia ebriosis res duplices videntur esse. ( ie 
ographus igitur duos montes esse scribat ubi unus sii 

REG. — Novi aliquem qui ad explorandum minime 
aptus sit. 

GEO. - Fortasse ita est. Ergo, ubi mores illius boni 
videntur esse, de eis quae repperit cognoscitur. 

REG. — Visuntur? 

GEO. - Minime. Via enim ista nimis flexuosa est. Sed 
ab eo qui regiones exploravit documenta exiguntur. Velut, 
si mons altus repertus esse nuntiatur, ei imperatur ut mag¬ 
nos lapides inde reportet. 

Concitatus repente geographus est: 

GEO. At tu e locis remotis venis! Ignota exploras! 
Jam mihi stellam tuam describe. 

Atque geographus tabulas aperuit et cerulam prae¬ 
acuit. Nam cerula primum ea scribuntur quae narrant qui 
explorant. Tum demum atramento scribuntur cum docu¬ 
mentis confirmata sunt. Geographus igitur sciscitatus est: 
Geo. Quid tu? 

REG. Ne domi meae non multa animadversione 

digna sunt: omnia perparva sunt. Mihi sunt tres ejus modi 
montes quorum duo etiam nunc ardeant, unus exstinctus 
sit. Tamen utique cavendum est. 

GEO. — Utique cavendum est. 

REG. -— Mihi etiam flos est. 

GEO. - Flores in tabulas referre non solemus. 

REG. Quidni? Sunt formosissimae rerum. 

GEO. - Quia flores evanidi sunt. 

REG. - Evanidus quid significat? 

GEO. De geographia libri librorum omnium pre¬ 
tiosissimi sunt. Nunquam enim obsolescunt. Perraro mons 
de loco movetur. Perraro mare magnum exhausta aqua 
exarescit. Aeterna scribimus. 

Interpellavit eum regulus: 

REG. - At fit ut exstincti montes rursus exardescant. 
Evanidus vero quid significat? 

GEO. — Utrum exstinctus sit ardor eorum an excita¬ 
tus, nihil nostra interest. Nosmet montis tantum rationem 
habemus. Qui non mutatur. 

Regulus autem, qui, dum vixerat, nunquam omiserat 
quod semel quaesierat, denuo: 

REG. At evanidus quid significat? inquit. 

GEO. Hoc significat, interitum alicui instare. 

REG. Flori meo interitus instat? 

GEO. Profecto ita est. 

Tum regulus secum: 

REG. - Evanidus flos meus est et tantum quattuor 
spinas ad se contra universa defendendum habet! Ego 
autem eum solum domi meae reliqui! 

Hic primum eum paenitere coepit. Tamen animo rur¬ 
sus erecto quaesivit: 

REG. Quae me hortaris ut visam? 

Cui geographus respondit: 

GEO. Terram stellam. Nam bene audit... 

Abiit regulus secum de flore suo cogitans. 

XVI 

Septima igitur stella terra fuit. 

Terra autem non stella quaevis una est. Etenim ibi 
centum undecim reges, ratione scilicet eorum qui atris na¬ 
tionibus praesunt habita, septem milia geographorum, 
novies centena milia negotiatorum, septuagies quinquies 
centena milia potatorum, ter milies et centies decies 






centena milia gloriosorum, in summa circiter vicies milies 
centena milia hominum adulta aetate percenseas. 

Ut conjectura aliqua suspicari possis quanta terra sit, 
scito ante vim electri inventam, si summam subducas, in 
sex his continentibus quadringenta sexaginta duo milia 
quingentos undecim curatores lychnorum justi exercitus 
instar alendos fuisse. 

Homini loco paulum remoto sedenti praeclarum 
spectaculum praebuissent. Sic enim exercitus ille quasi 
chorus in theatro ad numerum se movebat. Primo qui 
lychnos in Nova Zelandia et Australi terra accendebant in 
scaenam prodibant. Postquam autem lucernas suas ac¬ 
cenderant, dormitum abibant. Continuo ab eis qui lych¬ 
nos apud Sinas et Hyperboraeos Scythas accendebant in 
scaenam succedebatur. Deinde hi quoque in postscae- 
nium evolabant. Succedebant jam qui apud Sarmatas et 
Indos, dein qui in Africa Europaque, tum qui in America 
illa australi, postremo qui in hac America aquiloni sub¬ 
jecta lychnos accendebant. Nemo autem unquam in hoc 
errabat ut non suo tempore in scaenam prodiret. Summa 
igitur spectaculi illius magnificentia erat. 

Tantum illi tanquam collegae, quorum alter unum 
lychnum sub Septentrionibus ipsis, alter unum lychnum 
sub australi vertice accendebat, in desidia ac segnitia ae¬ 
tatem agebant: bis enim in anno administrabant. 

XVII 

QlII FACETUS ESSE vult, is interdum mendaciuncula 
dicit. Non optima fide de curatoribus lychnorum locutus 
sum. Periculum est ne qui stellam nostram non noverunt 

meo vitio sibi de ea falsam opinionem fingant. 1 lomines 
enim in terris angustissimum locum occupant. Si illa vi¬ 
cies milies centena milia hominum a quibus habitantur 
confertiora contionis modo starent, foro quadrato viginti 
milium passuum quoque versus facile caperentur. Ita 
genus hominum in angustissimam quamvis insulam maris 
Pacifici cogi potest. 

Adultis hominibus videlicet fidem non facies. Mag¬ 
num se locum obsidere arbitrantur et eadem amplitudine 
qua adansoniae esse sibi videntur. Hortabere igitur eos ut 
rationem subducant. Quoniam numeros in deliciis 
habent, id eis jucundum erit. Tu contra ne operam in re 
odiosa frustra consumpseris. Inutile negotium est. Nempe 
mihi confidis. 

Regulus igitur, ut semel in terris institit, vehementer 
admiratus est quod neminem videret. Jam timebat ne a 
proposita stella aberravisset, cum quiddam anulo specie, 
lunae colore simile in arena se movit. Tum regulus, utique 
cavendum esse existimans: 

REG. - Hac nocte vale, inquit. 

Cui serpens: 

SER. — Hac nocte vale, inquit. 

Percontatus est regulus: 

REG. — Quam in stellam delapsus sum? 

SER. — In terram atque in Africam. 

REG. - Quid! Nemo igitur in terra habitat? 

SER. - Haec solitudo est. Nemo in solitudinibus habi¬ 
tat. Terra vasta est. 

Quae cum serpens dixisset, regulus in lapide consedit 
et caelum suspiciens: 

REG. - Quaero, inquit, num idcirco stellae luceant ut 

in suam cuique reditus aliquando pateat. Aspice meam. 
Ipsis cervicibus nostris impendet... At quantum abest! 
SER. Pulchra est. Sed quid hic tibi negotii est? 
REG. Illic flos mihi negotium facessit. 

SER. — Hem! 

Quae cum serpens dixisset, conticuerunt. Tandem 
regulus: 

REG. — Ubi sunt homines? inquit. Nam in solitudine 
aliquantulum soli videmur esse... 

SER. Apud homines quoque soli videmur. 

Cum regulus serpentem diu contuitus esset, tandem: 

REG. - Mirifica quidem bestia es, inquit, quae aeque 
tenuis ac digitus sis. 

SER. — Sed potentior sum quam digitus regis. 

Tum regulus leniter arridens: 

REG. Non multum potens es, inquit... ne pedes 
quidem habes... ne iter quidem facere potes... 

SER. At ego te longius quam navis asportare possum. 

Simul atque ea dixit, serpens reguli talum sicut 
armilla aurea circumjecta est. 

SER. - Quem tango, terrae unde ortus est reddo. Sed 
tu purus es et e stella venis. 

Cum regulus nihil respondisset, tum illa: 

SER. Tui misereor, inquit, qui tam debilis in hac 
ferrea terra verseris. Possum... 

REG. Equidem planissime intellexi, sed cur aenig¬ 
mata semper usurpas? 

SER. Omnia solvo. 

Quae cum serpens dixisset, conticuerunt. 

XVIII 

CUM REGULUS PER solitudinem iter faceret, unum 
in florem incidit, flosculum trium foliorum neque ullo 
numero... 

REG. — Salve. 

FLOS. — Salve. 

Regulus a flore urbane quaesivit: 

Tandem: «Mirifica quidem bestia es , inquit , ^uae aeque 
tenuis ac digitus sis ...» 


REG. — Ubi sunt homines? 

Flos autem homines aliquot iter una facientes quon¬ 
dam viderat. 

FLOS. — Homines quaeris? Sunt, opinor, sex sep- 
temve. Multi anni sunt cum eos conspexi. Sed nulla ra¬ 
tione scitur ubi sint. Vento enim jactantur. Eis multum 
obest quod radicibus carent. 

REG. — Vale. 

Flos. — Vale. 

XIX 

REGULUS IN ALTUM montem ascendit. Montes 
antea nullos noverat nisi tres illos suos que se altitudine 
genibus ejus adaequabant. Itaque exstincto monte quasi 
sellula utebatur. Sic igitur secum cogitavit: «E monte tam 
alto universam stellam atque universos homines simul 
conspiciam.» At nihil conspexit nisi cautes proceras et 
praeacutas. Tum, utique cavendum esse existimans: 

REG. — Salve, inquit. 

Cui vocis imago: 

IMAGO. — Salve... Salve... 

Salve... \ 

REG. — Quis es? 

IMA. — Quis es... quis es... 
quis es... 

REG. — Amici mei 
este; solus sum. 

IMA. — Solus sum... 
solus sum... solus sum... 

r 




Quae cum imago respondisset, regulus secum ita 
cogitavit: 

REG. — O mirificam stellam! Omnis et arida et hor¬ 
rida et salsa est. Jam vero homines jejuno animo sunt. 
Quae dicta sunt referunt... At domi meae flos mihi erat: 
qui flos semper prior loquebatur... 


POSTQUAM REGULUS DIU per arenas et cautes et 
nives iter fecit, factum est ut viam tandem inveniret. 
Omnes autem viae ad homines ferunt. 

REG. - Salvete. 

Nam regulus hortulum rosis florentibus consitum 
viderat. 

Rosae. — Salve. 

Contuitus est eas regulus. Quae omnes flori ejus simi¬ 
les erant. 

Obstupuit et: 

REG. - - Quae estis? inquit. 

ROS. - Rosae sumus. 

REG. - - Ehem!... 

Atque regulus miserrimus esse sibi visus est. Floscu¬ 
lus enim suus fabulatus erat se in universitate rerum sin¬ 
gularem atque unigenam esse. Ecce autem quinque milia 
in uno hortulo erant quae omnia inter se similia essent! 
Itaque haec secum: 

REG. Ne rosam meam vehementer pigeret si haec 
videret... Plurimum tussiret et se mori simularet ne ridi¬ 
cula videretur. Mihi autem pernecesse esset, curationem 

Stella haec omnis et arida et horrida et salsa est. 








si mulli re. Nam si aliter facerem, ut me quoque puderet, 
voluntario senio reapse moreretur. 

I laec etiam secum: 

RliCi. Equidem me flore singulari divitem esse ar¬ 
bitrabar; at rosam unam de multis possideo. Quam cum 
possideam et tres illos montes—qui quidem se genibus 
meis altitudine adaequant et quorum unus fortasse in per¬ 
petuum exstinctus est--non valde magnus rex existiman¬ 
dus sum. 

Cum ea secum reputavisset, in herba jacens flevit. 


XXI 

TUM IPSUM PRODIIT vulpes. 

Vulpes. — Salve. 

REG. — Salve. 

Quod cum regulus urbane respondisset, se convertit 
nec quidquam vidit. 



Et in herba jacens flevit. 

Tum vox: 

VlJL. Hic sum... sub malo. 

REG. Quae bestia es? valde venusta es. 

VlJL. Vulpes sum. 

Quam regulus invitavit: 

REG. — Veni mecum lusum. Adeo tristis sum. 

VUL. Tecum ludere non possum. Nam non man¬ 
sueta sum. 

REG. - Hem! da mihi veniam. 

Sed, cum regulus paulisper commentatus esset, haec 
addidit: 

REG. - Quid significat mansuescere? 

VUL. — Non nostras es. Quid quaeris? 

REG. — Homines quaero. Sed quid significat man¬ 
suescere? 

VUL. — Homines arcus tonantes habent et venantur. 
Perquam molestum est! Gallinas etiam alunt. Hac una re 
utiles sunt. Gallinas quaeris? 

REG. — Non gallinas quaero. Amicos quaero. Sed 
quid significat mansuescere? 

VUL. — Illud nimis obsolevit. Hoc significat, vinculis 
conjungi. 

REG. — Vinculis conjungi? 

VUL. — Ita plane. Nam tu puer centum milibus pu¬ 
erorum similis mihi etiamnunc videris esse. Neque ego te 
indigeo, nec tu me. Tibi vulpes centum milibus vulpium 
similis esse videor. Sin autem me mansueveris, alter altero 
indigebimus. Ut tu mihi inter omnes singularis esse vide¬ 
beris, sic ego tibi inter omnes singularis videbor esse. 

REG. — Jam intellegere incipio. Flos est... a quo me 
mansuefactum esse puto. 

VUL. — Fortasse ita est. In terra enim res cujus- 
cumque modi evenire videmus. 

REG. — Mehercule hoc non in terra evenit. 

Cum ea regulus diceret, vulpi exspectationem mag¬ 
nam movere visus est. 

VUL. — In alia stella? 


REG. — Ita est. 



— Sunt in stella illa venatores? 

REG. — Nulli sunt. 

VUL. — Id quidem plurimi est! Sunt et 
gallinae? 

REG. — Nullae sunt. 

Tum vulpes suspirans: 

VUL. — Nihil perfec¬ 
tum atque absolutum est, 
jk inquit. 

Sed ad propositum 
rediit: 











VUL. Aetatem nimis aequabiliter ago. Ego venor 
gallinas, homines me. Omnes autem homines inter se si¬ 
miles sunt et omnes gallinae inter se similes sunt. Subo¬ 
diosa igitur vita mea est. At si me mansueveris, ea tanquam 
aprica fiet. Gressus sonitum novero qui ceteris dissimilis 
erit. Ceteris enim admoneor ut sub terram surrepam. Tuo 
a cuniculo meo quasi carmine quodam evocabor. Jam 
vero aspice! Videsne illic segetes? Equidem pane non 
vescor. Mihi frumentum inutile est. Segetes igitur nihil 
me admonent. Id quidem luctuosum est. At tu aureo 
capillo es. Ergo incredibiliter gaudebo ubi me mansue¬ 
veris. Frumenta, quae aurea sint, me de te admonebunt et 
murmure delectabor per frumenta flantis aurae... 

Conticuit vulpes et regulum diu contuita est. 
Tandem: 

VUL. Quaeso... mansuesce me, inquit!... 

Cui regulus respondit: 

REG. - Libenter quidem, sed mihi non multum vacui 
temporis est. Sunt et amici inveniendi et multa cog¬ 
noscenda. 

VUL. — Id unum noveris quod mansueveris. Homines 
nullius jam rei cognoscendae spatium habent. Res ad usus 
domesticos confectas ac praeparatas a propolis emunt. 
Cum autem amici nusquam veneant, homines amicos jam 
nullos habent. Si igitur amicum parare vis, mansuesce me. 

REG. - Quid faciendum est? 

Cui vulpes respondit: 

VUL. Etiam atque etiam sustentandum ac prola¬ 
tandum. Primum aliquo intervallo interjecto sic in herba 
consides. Ego autem te limis aspiciam nec tu verbum 
ullum facies: e verbis ambigue positis discordiae exsis¬ 


tunt. Sed tibi in dies singulos paulo propius assidere 
licebit... 

Postridie revisit eam regulus. Cui vulpes: 

VUL. - Commodius fecisses, inquit, si eadem hora 
me revisisses. Nam si vel quarta postmeridiana hora ve¬ 
nies, a tertia beata esse incipiam. Quo magis haec cedet, 
eo beatior esse mihi videbor. Quarta moveri ac sollicitari 
jam incipiam; sic quanti sit vita beata reperiam. At si tem¬ 
pore quovis venies, nunquam sciam quota hora me animo 
tanquam decorum vestitum induere oporteat. Sollemnia 
quaedam constitui opus est. 

REG. Quid est sollemne quiddam? 

VUL. - Hoc quoque nimis obsolevit. Propter hoc dies 
quidam a ceteris diebus differt et hora quaedam a ceteris 
horis. Veluti hoc apud venatores meos sollemne est ut 
Jovis die quoque cum puellis viculi choros agant. Itaque 
Jovis die mirifice fruor! Usque ad vineam ambulare soleo. 
Sin venatores die quolibet choros agerent, omnes dies 
inter se similes essent neque ego unquam feriata essem. 

REGULUS IGITUR VULPEM mansuevit. Ubi autem 
tempus profectionis appropinquavit, vulpes: 

VUL. — A!... flebo, inquit. 

REG. —-Tua quidem culpa est. Non ego tibi quidquam 
mali optabam, sed tu a me mansuesci voluisti. 

VUL. — Ita plane. 

REG. - At jam flebis! 

VUL. — Ita plane. 

REG. — Nihil igitur lucri fecisti. 

VUL. Immo lucrum feci propter istum frumento¬ 
rum colorem. 

Si vel quarta postmeridiana hora venies, 
a tertia beata esse incipiam. 


Deinde haec etiam vulpes: 

VUL. - Rosas revise, inquit. Tum intelleges illam 
tuam inter omnes singularem esse. Postea huc regressus 
me valere jubebis atque ego tecum pro munere arcanum 
quiddam communicabo. 

REGULUS IGITUR PROFECTUS rosas revisit: 

REG. — Nequaquam meae rosae similes estis, inquit: 
nihildum estis. Nec vos quisquam mansuevit neque a 
vobis quisquam est mansuetus. Tales estis qualis vulpes 
mea erat. Haec centum milibus aliis similis erat. 
Postquam autem eam mihi amicitia conjunxi, inter omnes 
singularis facta est. 

Ac rosas vehementer pudebat. Ille rursus: 

REG. — Formosae quidem estis, at inanes estis. Nihil 
est cur quisquam pro vobis moriatur. Mea quidem ipsius 
rosa praetereunti cuivis uni vobis similis esse videretur. 
Unam autem eam pluris quam vos omnes facio, quoniam 
in eam aquam sparsi; quoniam in eam tegumentum vi¬ 
treum imposui; quoniam eam contra vim venti munimento 
illo defendi; quoniam ejus erucas—praeter duas tresve pa¬ 
pilionum causa—interfeci; quoniam eam querentem vel 
gloriantem vel etiam conticescentem audivi; quoniam mea 
rosa est. 

Deinde vulpem revisit et: 

REG. — Vale, inquit. 

VUL. — Vale. Quod ceteros celavi, hoc est; est autem 
simplicissimum: animo tantum bene cernimus. Quae 
plurimi sunt, oculis cerni non possunt. 











Regulus iterum, ut meminisset: 

REG. — - Quae plurimi sunt, oculis cerni non possunt. 

VUL. — Propter operam rosae tuae frustra praebitam 
rosa tua tanti est. 

Regulus iterum, ut meminisset: 

REG. — Propter operam rosae meae frustra prae¬ 
bitam. .. 

VUL. Homines quanta sit dicti hujus veritas obliti 
sunt. At tu dicti hujus non oblivisci debes. Nam quem 
semel mansuevisti, quidquid ei postea accidit, perpetuo 
merito tuo accidit. Quidquid igitur rosae tuae accidit, 
merito tuo accidit. 

Regulus iterum, ut meminisset: 

REG. Quidquid rosae meae accidit, merito meo ac¬ 
cidit. .. 

XXII 

Reg. — Salve. 

Biviorum curator. — Salve. 

REG. - Quid hic agis? 

CUR. — Peregrinatores millenos tanquam in fasces 
collectos divido et tracta vehicula quibus rapiuntur modo 
ad dexteram, modo ad sinistram dimitto. 

Hic celeri vehiculo praetereunte cum collucentibus 
fenestris ac fremitu tanquam tonitrui statio curatoris 
contremuit. 

REG. — Ne eis valde properato opus est. Quid quaerunt? 

CUR. — Vir qui in machina insistit ipse nescit. 

Continuo alterum celere cum collucentibus fenestris 
ac fremitu in contrariam partem praetervectum est. 

Interrogavit regulus: 

REG. - Jam redeunt? 

CUR. Non idem homines sunt, sed alteri alterorum 
in locum succedunt. 

REG. — Non eis bene erat illic ubi erant? 

CUR. — Nemini unquam ibi bene est ubi est. 

Continuo tertium celere cum collucentibus fenestris 
ac fremitu tonitrui praetervectum est. 

REG. — Consectantur primos? 

CUR. Neminem consectantur. Illic dormitant vel 
oscitant. Pueri soli nasos ad fenestras vitreas vi applicant. 

REG. — Pueri enim soli sciunt quae quaerant. Op¬ 
eram nimiam in pupa ex pannis facta ponunt; at illa 
plurimi fit et ablata eis fletum movet. 

CUR. - Felices illi sunt! 


Reg. — Salve. 

Mercator. — Salve. 

Mercator autem ille pilulas ad explendam sitim 
summa arte temperatas vendebat. Earum si quis unam oc¬ 
tavo quoque die sumit, potionis jam non indiget. 

REG. - Quare ista vendis? 

MER. — Quia temporis multum lucri fit. Periti sub¬ 
ductis rationibus dixerunt quinquaginta tres minutas 
horae partes in septem diebus lucri fieri. 

REG. — At quid illis quinquaginta tribus minutis Iit? 

MER. - Fit eis quemadmodum cuique libet... 

Tum regulus secum cogitavit: 

REG. — Ego vero, si mihi quinquaginta tres horae 

partes essent quas in rem quamlibet impenderem, ad 
fontem placide leniterque procederem... 

XXIV 

JAM OCTAVUS DIES erat cum in solitudine jacebam 
et, dum de mercatore audio, ultimam aquae stillam quam 
itineris causa provideram biberam. Regulum igitur inter¬ 
pellavi: 

A. — Ne me dius Fidius valde festiva memoras, sed 
ego necdum machinam refeci nec quicquam potionis 
habeo: quare mihi quoque jucundum esset si ad fontem 
placide leniterque procedere liceret. 

REG. Amica mea vulpes... 

A. Mi puerule, non de vulpe jam agitur! 

REG. — Quare? 

A. Quia siti morituri sumus... 

Ille quemadmodum ratiocinarer non intellexit res¬ 
pondi tqu e: 


REG. — Ei bene est qui amicum habuit, etiamsi mori¬ 
turus est. Ego vero valde gaudeo quod vulpe amica usus 
sum. 

Tum ego mecum: 

A. — Quantum periculum sit non videt, utpote qui 
nunquam esuriat nec sitiat et cui brevis apricatio satis sit. 

At ille me intuitus ad ea quae mente agitabam res¬ 
pondit: 

REG. — Ego quoque sitio. Puteum quaeramus. 

Lassitudinem manu significavi: absurdum enim est 
per immensam solitudinem puteum nullo duce quaerere. 
Tamen incedere incepimus. 

POSTQUAM ALIQUOT HORAS taciti incessimus, 
advesperavit et stellae lucere coeperunt. Quas dum 
quasi in somnis conspicio, quia febriculam nimirum 
propter sitim hanc habebam, ea quae regulus dixerat 
amino cum jactatione quadam obversabantur. Quaesivi 
igitur ab eo num ipse sitiret. Ille autem ad id quod 
quaerebam non respondit, sed haec tantummodo dixit: 

REG. — Fit ut et animo aqua jucunda sit. 

Ego vero etsi quid responderet non intellegebam, 
tamen tacui. Expertus enim sciebam eum non interrogan¬ 
dum esse. 

Fessus erat. Consedit. Assedi ego. Tum ille, intervallo 
interjecto, rursus: 

REG. — Stellae pulchrae sunt, inquit, propter Iloivm 
qui non conspicitur... 

Ego ita plane esse respondi et lucente luna arenam 
tanquam undulatam tacitus prospexi. Ille etiam: 

REG. — Solitudo pulchra est, inquit... 

Jure quidem. Nam ego solitudinem semper amavi. In 
arenae tumulo considitur. Nihil conspicitur. Nihil auditur. 
Tamen aliquid silentio quasi elucet... 

REG. Idcirco solitudo pulchra est quod alicubi pu¬ 
teus latet... 

Miratus sum me subito intellegere quid occultum ex 
arena eluceret. Cum enim puer essem, in domo vetere 
habitabam ubi thesaurum defossum esse fama erat. Nemo 
scilicet ita callidus fuit ut eum reperiret nec fortasse in¬ 
vestigavit. Tamen divinum nescio quid tota domus 
redolebat. In intima domus parte ac tanquam in animo ar¬ 
canum quiddam latebat. Regulo igitur: 

A. Recte dicis, inquam; sive enim domus, sive stel¬ 
lae, sive solitudo agitur, id quamobrem pulchrae sint non 
cernitur. 

REG. Gaudeo te cum vulpe mea consentire. 

Cum autem regulus obdormisceret, eum sinu recepi 
et rursus pergere coepi. Commotus eram. Nam pretiosum 
quiddam ac fragile portare videbar, quin etiam quo nihil 
orbi terrarum fragilius esset. Lucente luna et pallentem 
illam frontem et coniventes illos oculos et crispum illum 
capillum vento agitatum intuens mecum haec cogitabam: 
«Quod nunc video, id nihil nisi putamen quoddam est. 
Quod plurimi est non cernitur,..» 

Cum autem semiapertis labris lenissime subridere in¬ 
cepisset, haec etiam mecum cogitavi: «Idcirco me regulus 
hic dormiens tam vehementer movet, quod florem con¬ 
stantissime amat et rosae quaedam species, etiam cum 
dormit, ex eo tanquam flammula e lucerna videtur elu¬ 
cere.» Sic cogitans eum etiam fragiliorem esse suspicatus 


sum. Lucernae enim summa cura defendendae sunt: quas 
repentinus ventus exstinguere potest. 

Sic igitur ingressus puteum prima luce inveni. 

XXV 

REG. HOMINES QUIDEM celeria gregatim con¬ 
scendunt, sed quid quaerant jam nesciunt. Tum trepidant 
et in orbem concursant. 

Quae cum regulus dixisset, denuo: 

REG. — Non operae pretium est, inquit. 

Puteus vero ad quem perveneramus Garamantum 
puteis non similis erat. Apud Garamantes enim pro puteis 
sunt fossi ipsa in arena scrobes. Hic contra viculi alicujus 
puteo similis erat. Cum autem viculus ibi nullus esset, 
somniare videbar. 

A. Nescio quo pacto omnia parata sunt, orbiculus, 
situlus, restis... 

Risit regulus, restim tetigit, orbiculum movit. At motus 
orbiculus ingemiscere visus est, quemadmodum vetus in¬ 
dex ingemiscere videtur postquam venti diu quievere. 

REG. Audisne? Puteum hunc excitamus atque canit... 

Tum ego, qui eum nervos contendere nollem: 

A. Haec mihi permitte; tibi nimis gravia sunt. 

Situlum paulatim extractum et in puteal impositum 
stabilivi. Auribus suavem orbiculi sonum etiamtum per¬ 
cipiebam et in aqua etiamtum fluctuante fluctuantem 
solis imaginem videbam. 

REG. Hanc aquam sitio; ministra mihi. 

Atque ego quid quaesisset intellexi. Cum situlum ad 







labra ejus sustulissem, coniventibus oculis bibit. Dulce 
illud tanquam dies festus erat. Aqua enim illa multum ab 
humore differebat quo corpus ali solet, quippe quam et 
iter sub stellis confectum et suavis orbiculi sonus et brac- 
chiorum meorum labor genuisset. Animo aeque jucunda 
ac munus erat. Sic, cum puer essem, Natalis arboris lumen 
et nocturni sacri symphonia et dulces subridentium vul¬ 
tus ipsi per se efficiebant ut ex Natali munere quod ac¬ 
cipiebam enitere quiddam atque elucere videretur. 

REG. — Homines istic quinque milia rosarum in uno 
hortulo colunt... neque ibi inveniunt quod quaerunt... 

A. Id non inveniunt... 

REG. — Tamen quod quaerunt in una rosa vel in pau¬ 
cis aquae guttis inveniri potest... 

A. Iat plane. 

Tum ille etiam: 

REG. — Integris oculis tamen non vident, inquit. 
Animo quaerere oportet. 

JAM BIBERAM ET spiritum bene ducebam. Arenae 
vero prima luce melleus color erat. Colore quoque 
melleo illo laetabar. Quid ergo causae erat cur aegritu¬ 
dine vacare non possem?... 

Tum regulus, postquam rursus propter me assedit, 
summissa voce: 

REG. - Oportet te promissum servare, inquit. 

A. - Quod promissum? 

REG. — Memento... fiscellam ovi meae udnectcndam... 
Nam quidquid flori illi accidit, merito meo accidit! 

Cum picturas inchoatas de sinu prompsissem, cons¬ 
pexit eas regulus et ridens: 

REG. — Adansoniae istae caulibus similiores sunt, in¬ 
quit... 

A. — Quid? 

O me infelicem, qui adansoniis adeo efferrer! 

REG. — Vulpis istius... aures... cornibus similiores 
sunt... ac nimis procerae. 

Quae cum regulus dixisset, iterum risit. Tum ego: 

A. Inique mecum agis, puerule, qui tantum boas 
opertas et boas apertas describere didicerim. 

REG. — Hui! Bene habebit; pueri sapiunt. 

Fiscellam igitur cerula descripsi. Quam dum ei do, 
angorem cepi. 

A. Intendis animo aliquid quod ignoro... 

Ille autem ad ea non respondit, sed: 

REG. Meministi me in terram delapsum esse, in¬ 
cinit... Scito cras annum jam intercessisse. 

Et, interjecto intervallo: 

REG. In locum huic proximum delapsus eram... 

Quae cum dixisset, erubuit, ego autem, etsi qua de 
causa fieret non intellegebam, permiro quodam modo in¬ 
dolui. Tamen hoc occurrit quod interrogarem: 

A. Atqui non forte, quo mane te cognovi—sunt 
autem octo dies—sic solus ambulabas in regione mille 
milia passuum ab omni culta terra remota! Redibas 
videlicet quo delapsus eras? 

Cum regulus iterum erubuisset, ego etiam dubitanter: 

A. — Fortasse propter istum quasi natalem? 

Erubuit denuo regulus. Ad ea quae quaerebam nun¬ 
quam respondebat; tamen qui erubescit, nonne ita esse 
fatetur? 

A. Mehercule metuo... 


REG. — Nunc tibi laborandum est et ad machinam luam 
rursus proficscendum. Hic te expecto. Cras vesperi rediit> 

Quae quanquam responderat, tamen metu me non 
levaverat. Vulpis enim memineram: ei paulisper flendum 
esse qui se mansuesci passus sit. 

XXVI 

PROPE PUTEUM PARIETINAE de vetere muro lapi¬ 
deo supererant. Cum postridie vesperi ex opere redissem, 
conspexi procul regulum meum in summis parietinis 
cruribus demissis sedentem et sic loquentem audivi: 

REG. - Non igitur meministi? Hic non ipse locus est. 

Verisimile est aliquem ei respondisse; occurrit enim: 

REG. — Hic, hic ipse dies est, sed non hic locus... 

Etsi ad murum pergebam, tamen nec videbam quem¬ 
quam neque audiebam. Ille nihilo minus rursus: 

REG. — ... Profecto. Videbis ubi vestigia a me in 
arena impressa incipiant. Illic me tantum expectato. Hac 
nocte adero. 

Etsi viginti passus a muro aberam, nondum quidquam 
videbam. 

Regulus, intervallo interjecto: 

REG. — Probum virus habes? inquit. Tibi exploratum 
est me non diu doliturum? 

Animo anxio constiteram necdum intellegebam. 

REG. — Nunc abi... Hinc desilire volo. 

Cum igitur ipse ad imas parietinas oculos demisissem, 
exsilui... Illic aderat, ad regulum erecta, una ex luteis istis 
serpentibus quae te momento temporis interficiant. 
Simul et sinum scrutari ut fundam ictus iterantem de eo 

Nunc abi , inquit... Hinc desilire volo. 


promerem et currere incepi; at audito sonitu serpens 
leniter in arenam defluxit, quemadmodum aqua e fistula 
erumpens interclusa languescit, et non nimis festinanter 
se inter lapides cum levi stridore ferramenti insinuavit. 

Ad murum vix mature perveni ut sinu regulum pal¬ 
lore summo ac quasi niveo praeditum exciperem. 

A. Quae fabula ista est? Jam cum serpentibus 
loqueris? 

Focale aureum quo perpetuo utebatur solveram et 
aqua ei tempora perfuderam et bibere ministraveram. Jam 
nihil ab eo amplius quaerere audebam. Ille autem me 
graviter intuitus est et bracchia collo meo circumdedit. Ita 
cor ejus palpitare sentiebam quemadmodum cor avis, 
cum confixa plumbo moritur. 

REG. — Gaudeo te quod machinae tuae deesset rep- 
perisse. Mox domum tuam revolare poteris... 

A. — Quomodo id comperisti? 

Nam idcirco veneram ut ei nuntiarem inceptum la¬ 
borem omnino praeter spem processisse! 

Ille ad haec nihil respondit, sed, ut inceperat: 

REG. — Ego quoque hodie domum meam revolo, in¬ 
quit... 

Tum rursus ille: 

REG. — Multo longius abest... Multo difficilius per¬ 
venitur ... 

Cum ea tristis dixisset, probe sentiebam insolitum 
quiddam fieri sed, quanquam eum quasi infantem artis¬ 
sime complexus eram, tamen mihi ita in profundum ad 
perpendiculum deprimi videbatur ut eum nequaquam 
retinere possem. 

Gravitatem vultu significabat et remotissima nescio 
quae intuebatur. 

REG. — Ovem tuam habeo et arcam ovi aptam et fis¬ 
cellam.. . 

Quae cum dixissem, cum tristitia quadam subrisit. 

Diu expectavi. Corpus ejus paulatim recalescere sen¬ 
tiebam. Tandem: 

A. Puerule, timuisti, inquam... 

Timuerat quidem, sed leniter risit et: 

REG. Hoc vespere multo magis timebo, inquit. 

Cohorrui iterum, actum esse praesentiens, intellexi- 
que me id nequaquam ferre posse quod jam risum illum 
non auditurus essem: quem mihi fontis in solitudine ins¬ 
tar esse. 

A. Puerule, te etiam ridentem audire volo... 

REG. - Hac nocte annus erit. Stella mea ipsi loco im¬ 
pendebit quo superiore anno delapsus sum... 

A. Puerule, nonne ea in febri somniavi quae de ser¬ 
pente et de constituto et de stella... 

Ille autem ad haec nihil respondit, sed: 

REG. -— Quae magni momenti sunt, ea non cernun¬ 
tur, inquit... 

A. — Ita plane est... 

REG. — Eadem ratione flos ille tanti fit. Si florem in 
stella crescentem amas, caelum nocte intueri suave est. 
Nam omnes stellae florent. 

A. — Ita plane est... 

REG. - Eadem ratione aqua ista tanti fit. Quam mihi 
bibere ministravisti, ea propter orbiculum illum et restim 
symphoniae similis erat... Si meministi... jucundus ei 
sapor erat. 


A. — Ita plane est... 

REG. -— Nocte stellas intueberis. Domi meae omnia 
minora sunt quam ut tibi ostendam ubi stella mea sit. 
Rem ita se habere praestat. Stellam enim meam quamvis 
unam e stellis esse duces. Omnes igitur stellas intueri te 
juvabit... Omnes tibi amicae erunt. Jam vero tibi munus 
dabo... 

Cum denuo risisset: 

A. — O puerule, puerule, inquam, me risum istum 
audire juvat. 

REG. — Hoc ipsum munus meum erit... eodem pacto 
quo aqua ista fuit. 

A. — Quid tibi vis? 

REG. - Homines stellas habent non similes. Aliis, qui 
peregrinantur, duces videntur esse. Aliis tantum igniculi. 
Aliis qui docti sunt quaestiones. Negotiatori illi meo auri 
aliquantum eae erant. Hae autem omnes silent. Tu contra 
stellas habebis quales nemo habet... 

A. Quid tibi vis? 

REG. — Cum caelum nocte intueberis, quoniam in 
aliqua habitabo, quoniam in aliqua ridebo, propterea tibi 
omnes stellae ridere videbuntur. Tu stellas habebis risu 
praeditas! 

Quae cum dixisset, denuo risit. 

REG. — Postquam autem dolorem consolando leva¬ 
veris (omnis enim dolor aliquando levatur), te consue¬ 
tudinem mecum junxisse gaudebis. Me amico se mper 
uteris et mecum ridere cupies et fenestram sic animi causa 
interdum aperies... Porro amici tui magna admiratione af¬ 
ficientur cum te caelum intuentem et simul ridentem 
videbunt. Tum eis dices: «Ita se res habet: stellae milii 

risum semper commovent!» Illi quidem te insanire 
putabunt, ego autem tibi pessimum ludum suggessero... 

Risit denuo et: 

REG. — Tibi non stellas, sed multitudinem minuto¬ 
rum tintinnabulorum risu praeditorum videbor dedisse. 

Ac cum denuo risisset, ad gravitatem rursus traductus 
est: 

REG. -— Hac nocte... quaeso... ne veneris. 

A. — At ego a te non discedam. 

REG. — At speciem dolentis praebebo, speciem etiam 
nonnullam morientis. Ita se rem habere necesse est. Noli 
ad haec videnda venire; non operae pretium est... 

A. At ego a te non discedam. 

Ille autem sollicitus erat. 

REG. - Haec equidem tibi propter serpentem illam 
dico. Nolo te ab ea morderi. Serpentes improbae bestiae 
sunt. Animi causa interdum mordent... 

A. At ego a te non discedam. 

Sed aliquid eum sollicitudine levavit: 

REG. — At enim virus non jam habent si quando 
iterum mordent... 

NOCTE ILLA EUM iter ingredientem non vidi. Sine 
strepitu evaserat. Cum autem eum certo ac celeri gradu 
incedentem tandem consecutus essem, haec tantum 
dixit: 

REG. - - Quid? Ades? 

Deinde me manu prehendit. Sed denuo sollicitatus: 

REG. - Peccavisti, inquit. Dolebis enim. Mortui spe¬ 
ciem praebebo atqui non mortuus ero... 

Ego tacebam. 


REG. — Nempe nimis longum iter est. Corpus istud 
asportare non possum. Nimis grave est. 

Ego tacebam. 

REG. — Caduco autem putamini neglecto simile erit. 
Caduca putamina nemini luctum afferunt... 

Ego tacebam. 

Ille vero, postquam animum paulum demisit, rursus 
aliquantum conisus: 

REG. — Comiter enimvero fiet, inquit. Ego quoque 
stellas intuebor. Omnes autem stellae putei erunt orbi¬ 
culis instructi ferrugine obductis et mihi bibere ministra¬ 
bunt... 

Ego tacebam. 

REG. — Mirum quantum festivum erit! Ut tu 
tintinnabulorum quinquies milies centena milia habebis, 
sic ego fontium quinquies milies centena milia habebo... 

Atque ipse ob lacrimas effusas conticuit... 

REG. — HlC LOCUS EST. Sine unum gradum solus 
faciam. 

Atque ob conceptum timorem consedit. 

Tum denuo: 

REG. — Flori enimvero quidquid accidit, merito meo 
accidit. Ille autem adeo infirmus est! Et adeo imprudens 
est! Sunt ei quattuor minutissimae spinae quibus se con¬ 
tra universa defendat... 

Ego consedi quod jam stare non poteram. Tum ille: 



REG. — Sic... habes omnia... inquit. 

Postquam paulisper etiam dubitavit, assurrexit et 
unum gradum fecit. Ego autem me movere non poteram. 

Nihil aliud nisi luteum nescio quid ad talum ejus fub 
sit. Ille nullo motu, nullo clamore facto, punctum tempo- 
ris stetit, deinde leni lapsu cecidit, ut succisae arbores 
solent. Ne strepitus quidem ullus, propter arenam 
videlicet, auditus est. 

XXVII 

NEMPE HOC TEMPORE jam sex anni sunt... Haec 
nondum cuiquam narravi. Sodales qui me redeuntem 
viderunt valde laetati sunt se me vivum videre. Tristis 
equidem eram, sed fatigationem excusabam... 

Nunc dolorem paulum levavi, non omnem scilicet, 
sed certo scio eum in stellam suam revolavisse. Nam luce 
prima corpus ejus non inveni. Quanquam corpus illud 
non adeo grave erat... Ac nocte me stellas audire juvat. 
Quinquies milies centena milia tintinnabulorum dicas... 

Ecce autem nescio quid mirabile fit. Quam fiscellam 
regulo descripseram, eam loro ex aluta adornare praeter¬ 
misi! Nec ille ovi eam nulla ratione adnectere potuit. 
Quare haec mecum quaero: «Quid in stella ejus factum 
est? Haud scio an ovis florem comederit...» 

Modo haec mecum reputo: «Profecto eum non 
comedit. Regulus enim et flori, quoties advesperascit, 
tegumentum illud vitreum circumdat et ovem diligenter 
observat.» Ac laetitia adficior et omnes stellae leniter 
rident. 

Leni lapsu cecidit, ut succisae arbores solent. 


Modo illa mecum: «Necesse est aliquando neglegen¬ 
tem esse. Semel satis est, sive vespere aliquo tegumenti 
vitrei oblitus est, sive ovis nocte silentio egressa est...» 
Ac tintinnabula in lacrimas convertuntur!... 

HAEC VALDE OBSCURA quaestio est. Tu enim, qui 
regulum quoque amas, sicut ego existimas nihil in uni¬ 
versis eodem statu manere sive loco nescio quo, 
ubicumque sit, ovis quam non noverimus rosam 

( comederit sive non comederit... 

Intuere caelum ac tecum quaere utrum ovis florem 
comederit necne. Tum videbis ut omnia convertantur... 

Quanquam nemo adulta aetate unquam intelleget illa 
tanti momenti esse! 

Haec quae picta vides mihi omnium et 
pulcherrima et luctuosissima sunt. Eadem 
loca atque in superiore pagina proposita sunt. 
Quae idcirco iterum pinxi, ut tibi plane 
demonstrarem. His enim in locis regulus in 
terris apparuit ac postea e conspectu evolavit. 

Loca haec diligenter contuere, ut ea sine 
dubitatione agnoscas, si quando in Africam 
per solitudinem peregrinaberis. Et, si forte 
hac iter facies, te oro atque obtestor ne fes¬ 
tines, sed stella sub ipsa paulisper com¬ 
morere. Hic si puer ad te veniet, si ridebit, si 
aureo capillo erit, si ad ea quae quaesieris non 
respondebit, facile suspicaberis quis sit. Tum 
te comem praebeto ac, ne tanto in luctu diu¬ 
tius vivam, scribito cito ad me illum redisse. 

I n hac fabula lepida auctor noster recordationes nobis 
exponit congressus sui cum "‘puerulo omnino singulari, 11 
qui stellam domo vix maiorem colit. Sensim discitur non 
solum mirabilis historia huius homunculi—qui regulus 
nuncupatur—sed etiam cognoscitur quomodo ille, planetis 
septem visis, ad orbem terrarum pervenerit. In quo loco per 
vulpem reperit quid sit humanae vitae arcanum maximum. 

